UD til nordmenn i Tunis: Hold dere innendørs
ARTIKKELEN ER OVER FIRE ÅR GAMMEL Utenriksdepartementet forteller til VG at de vurderer situasjonen i Tunisia fortløpende, etter at minst 19 personer ble drept etter en gisselaksjon i Tunis. – Norske borgere har ikke en plikt til å registrere seg når de er ute og reiser, så vi har ikke full oversikt til enhver tid, men vi har tatt kontakt med de vi vet er i området, og så langt er det ingenting som tyder på at nordmenn er involvert, sier Rune Bjåstad, kommunikasjonsrådgiver i Utenriksdepartementet. – Vi oppfordrer nå til å vise aktsomhet ved reise til eller opphold i Tunisia, sier han. Minst 17 turister ble drept under angrepet på nasjonalforsamlingen og et museum i hovedstaden, ifølge den tunisiske statsministeren. – Vi har også lagt ut en oppfordring på ambassaden sine nettsider, der nordmenn i Tunis blir bedt om å holde seg innendørs. Det la vi ut da situasjonen brøt ut tidligere i dag, men ingenting tyder på at nordmenn er direkte involvert, sier han. – Vi har vært i kontakt med flere norske bedrifter i området, og de rapporter at deres ansatte er i trygghet, opplyser han. – Vi vurderer hele tiden reiserådene og hvis det endrer seg så vil vi komme med ny informasjon. Vi vurderer situasjonen løpende og endrer det i den grad det er behov for det, sier Bjåstad. Charterselskap sender ut SMS til gjester som har flydd fra Norge til Tunisia og ber dem gjøre rede for seg. – Vi har 142 gjester i Tunisia, der noen kun har reist med fly. I hovedsak er det etniske tunisiere som er på besøk hjemme, og resten bor på hotell, forteller markeds- og kommunikasjonssjef, Svein Erik Søgård i Detur, et charterselskap som flyr til Tunisia, der minst 19 personer ble drept på et museum i Tunis. – De som bor på hotell bor i turistområder 170 km sør for Tunis, forteller Søgård. – Det som skjer nå er at vi koordinerer SMS-utsendelser til våre gjester, og ber de gjøre rede for hvor de er. Vi har ingen koordinerte reiser til Tunis, men gjestene kan ha arrangert dette på egen hånd. Vi vil derfor gjerne at de skal gjøre rede for seg, sier markeds- og kommunikasjonssjefen. – Vi har gjester boende på 16 forskjellige hoteller og jeg har ikke hørt om noe portforbud, sier han. Er du i området? Kontakt VGs journalister her.– Jeg tror ikke det vil bli noen utflukter til Tunis fra vår side de kommende dagene, men dette vil man gjøre en vurdering på i dag eller senere i uken. Uansett går ingen av våre utflukter til det museet. Vi vil også følge med på UDs reiseråd, og det kommer ann på hvordan vi reagerer. – Jeg har forstått at vi har fått noen bekymringsmeldinger fra våre gjester som skal reise ned. Det er helt normalt. Vi har en ny avgang nå på lørdag, og om den avvikles som normalt kommer an på UDs reiseråd, sier han.
Utenriksdepartementet ber nordmenn i Tunisia være varsomme.